section_heading: Klinička slika
paragraph_text: Gušavost je najčešće blaga pa se simptomi ni ne javljaju. Pri većem povećanju štitnjače, posebice ako je nastalo u kraćem razdoblju, javljaju se smetnje pritiska u području vrata, primjerice smetnje gutanja ili promuklost. Ako se uz gušavost javi poremećaj lučenja hormona štitnjače, vodeći simptomi obično su posljedica njihovog viška ili nedostatka. Kod povećanog lučenja hormona štitnjače (hipertireoza) dolazi do ubrzanog metabolizma s pojačanim znojenjem, osjećajem vrućine, drhtanjem, lupanjem srca, nervozom, nesanicom i gubitkom težine. Smanjeno lučenje hormona štitnjače (hipotireoza) uzrokuje umor, usporenost, pospanost, nepodnošenje hladnoće i porast težine.